বাটাভীয় প্রজাতন্ত্র
বাটাভীয় প্রজাতন্ত্র (ওলন্দাজ: Bataafse Republiek; ফরাসি: République Batave) সাতটি সংযুক্ত নেদারল্যান্ডস প্রজাতন্ত্রের একটি উত্তরসূরি রাষ্ট্র ছিল। এটি ১৯ জানুয়ারি ১৭৯৫ সালে ঘোষণা করা হয় এবং ৫ জুন ১৮০৬ সালে লুই বোনাপার্টের ডাচ সিংহাসনে আরোহণের সাথে বিলুপ্ত হয়। ১৮০১ অক্টোবর থেকে এটি বাটাভীয় কমনওয়েলথ (ওলন্দাজ: Bataafs Gemenebest) নামে পরিচিত হতে থাকে। উভয় নামই বাটাভির জার্মানীয় উপজাতিকে নির্দেশ করে, যা তাদের জাতীয়তাবাদী কাহিনীতে ওলন্দাজ বংশ ও স্বাধীনতার জন্য তাদের প্রাচীন অনুসন্ধান উভয়কেই প্রতিনিধিত্ব করে। ১৭৯৫ সালের প্রথম দিকে ফরাসি প্রজাতন্ত্রের হস্তক্ষেপের ফলে পুরোনো ডাচ প্রজাতন্ত্রের পতন ঘটে। একটি প্রকৃত জনপ্রিয় বিপ্লবের ফসল হিসেবে এই নতুন প্রজাতন্ত্র ডাচ জনগণের ব্যাপক সমর্থন উপভোগ করলেও এটি ফরাসি বিপ্লবী সেনাবাহিনীর সশস্ত্র সমর্থনে প্রতিষ্ঠিত হয়েছিল। এটি প্রথমে "ভগিনী-প্রজাতন্ত্র" ও পরে নেপোলিয়নের ফরাসি সাম্রাজ্যের অংশ হয়ে বাটাভীয় প্রজাতন্ত্র একটি আশ্রিত রাষ্ট্রে পরিণত হয়। এর রাজনীতি ফরাসিদের দ্বারা গভীরভাবে প্রভাবিত হয়, যারা ফ্রান্সের নিজস্ব রাজনৈতিক বিকাশের বিভিন্ন মুহুর্তে বিভিন্ন রাজনৈতিক দলকে ক্ষমতায় আনতে তিনটি অভ্যুত্থানকে সমর্থন করেছিল। তা সত্ত্বেও নেপোলিয়ন ডাচ সরকারকে তার ভাই লুই বোনাপার্টকে রাজা হিসেবে মেনে নিতে বাধ্য না করা পর্যন্ত একটি লিখিত ডাচ সংবিধান তৈরির প্রক্রিয়াটি ফরাসি প্রভাব দ্বারা না ঘটে মূলত অভ্যন্তরীণ রাজনৈতিক কারণের ফলশ্রুতিতে চলমান থাকে। বাটাভীয় প্রজাতন্ত্রের তুলনামূলকভাবে স্বল্প সময়ের মধ্যে যে রাজনৈতিক, অর্থনৈতিক ও সামাজিক সংস্কার আনা হয়েছিল তা একটি দীর্ঘস্থায়ী প্রভাব ফেলে। পুরোনো ডাচ প্রজাতন্ত্রের মৈত্রীবদ্ধ কাঠামো স্থায়ীভাবে একটি একক রাষ্ট্র দ্বারা প্রতিস্থাপিত হয়েছিল। ডাচ ইতিহাসে প্রথমবারের মতো ১৭৯৮ সালে গৃহীত সংবিধানটি সত্যিকারের গণতান্ত্রিক বৈশিষ্ট্যমণ্ডিত ছিল। কিছু সময়ের জন্য এই প্রজাতন্ত্র গণতান্ত্রিকভাবে শাসিত হয়েছিল যদিও ১৮০১ সালের অভ্যুত্থান সংবিধানে আরেকটি পরিবর্তনের পরে একটি কর্তৃত্ববাদী শাসনকে ক্ষমতায় এনেছিল। এই গণতান্ত্রিক সময়ের প্রভাব ১৮৪৮ সালে আরও গণতান্ত্রিক সরকারের রূপান্তরকে সুগম করতে সাহায্য করে (জোহান রুডলফ থরবেকের সাংবিধানিক সংশোধন রাজার ক্ষমতা সীমিত করে)। ডাচ ইতিহাসে প্রথমবারের মতো এক ধরনের মন্ত্রিপরিষদ শাসিত সরকার চালু করা হয়েছিল এবং বর্তমান সরকারি বিভাগগুলির অনেকগুলোই তাদের ইতিহাস এই সময়কাল থেকে শুরু হয়েছিল। যদিও বাটাভীয় প্রজাতন্ত্র ফ্রান্সের একটি আশ্রিত রাষ্ট্র ছিল, তার পরের সরকারগুলি কিছুটা স্বাধীনতা বজায় রাখার এবং ডাচদের স্বার্থ পরিবেশন করার চেষ্টা করেছিল এমনকি তারা ফরাসিদের স্বার্থের সাথে সংঘর্ষেও লিপ্ত ছিল। স্বার্থের এই সংঘর্ষ প্রজাতন্ত্রকে অবসানের দিকে নিয়ে যায় যখন "প্রধান বৃত্তিভোগী ব্যক্তি" রুটগার জ্যান শিমেলপেনিঙ্কের শাসনের স্বল্পস্থায়ী পরীক্ষা নেপোলিয়নের কাছে অসন্তোষজনক প্রমাণিত হয়। পরবর্তী রাজা লুই বোনাপার্টও ফরাসি হুকুম অনুসরণ করতে অস্বীকার করেছিলেন, যা শেষ পর্যন্ত ১৮১০ সালে তার পতনের দিকে নিয়ে যায় যখন এই অঞ্চলটি ফরাসি সাম্রাজ্যের সাথে যুক্ত হয়।